A BIZOTTSÁG 222/2005/EK RENDELETE
(2005. február 10.)
az 1943/2003/EK rendeletnek a gyümölcs- és zöldségágazatban előzetesen elismert termelői csoportoknak nyújtott támogatások végrehajtására alkalmazandó átváltási árfolyamok tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gyümölcs- és zöldségpiac közös szervezéséről szóló, 1996. október 28-i 2200/96/EK tanácsi rendeletre (1) és különösen annak 48. cikkére,
mivel:
(1)
Az előzetesen elismert termelői csoportoknak nyújtott támogatás tekintetében a 2200/96/EK tanácsi rendelet alkalmazási szabályainak megállapításáról szóló, 2003. november 3-i 1943/2003/EK rendelet (2) 3. cikkének (2) bekezdése rögzíti a 2200/96/EK rendelet 14. cikke (2) bekezdésének a) pontjában meghatározott támogatás számítási paramétereit és felső határát. Ezek a paraméterek és felső határértékek sem támogatásnyújtás, sem támogatásfelvétel tárgyát nem képezik. Az euro bevezetésével kapcsolatos agromonetáris intézkedések megállapításáról szóló, 1998. december 15-i 2799/98/EK tanácsi rendelet (3) 2. és 3. cikkének rendelkezései tehát nem alkalmazhatók.
(2)
Ezek a paraméterek és felső határértékek az 1943/2003/EK rendelet 3. cikke (2) bekezdése első albekezdésének d) pontjában meghatározott mindegyik támogatási sávra vonatkoznak. E támogatásoknak a 2799/98/EK rendelet 1. cikke szerinti részt nem vevő tagállamok nemzeti valutájában kifejezett értékéhez annak az időszaknak az első napján hatályban lévő átváltási árfolyamot kell használni, amelyre vonatkozóan e támogatásokat nyújtják.
(3)
Az 1943/2003/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,
ELFOGADTA EZT A RENDELETET:
1. cikk
Az 1943/2003/EK rendelet 3. cikke a következő bekezdéssel egészül ki:
„3. A (2) bekezdésben euróban meghatározott összegek esetén alkalmazott átváltási árfolyam az az árfolyam, amelyet az Európai Központi Bank annak az időszaknak az első napját megelőzően hirdetett ki, amelyre vonatkozóan a szóban forgó támogatásokat nyújtják.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. február 10-én.